দ্বিতীয় বর্ষ। আমাদের বাংলাদেশ, সমাজ ও সংস্কৃতি ক্লাস। বাংলাদেশের রাজনীতি ইতিহাস নিয়ে কথা-বার্তা হয় ক্লাসে। তখন ঢাকা আরিচা সড়কে গাবতলীর কাছে ব্যাপক ট্রাফিক-জ্যাম হত। ঘন্টার পর ঘন্টা। প্রায় নিয়মিত ঘটনা ছিল। তো একদিন রাস্তার জ্যাম ইত্যাদি থেকে আলাপ দুর্নীতি বিষয়ে কি করা যায় এসে পৌঁছাল। শিক্ষক জানতে চাইল কি করা যায়। তখনকার ছাত্রী-ছাত্ররা, মানে আমরা, ম্যালা কথা-বার্তা বলতাম। শিক্ষক প্রশ্ন করলেআমরা আপন মনে উত্তর দিতাম। আমাদের কারও উত্তরই কোর্স শিক্ষকের মনোঃপুত হল না। তিনি বলে বসলেন, আমাদের মতন দেশের জন্য সামরিক শাসনই যথার্থ। আবারও আমার আক্কেল গু-ড়ু-ম । ১৯৯০-এর স্বৈরচার সরকার বিরোধী গণ অভ্যুত্থানের স্মৃতি তখনও সতেজ। আমার কলেজের বন্ধু-বান্ধবের সাথে আমরা ঢাকায় গিয়েছি দল বেঁধে। বিজয় মিছিলে যোগ দিয়েছি। আমরাতো ক্যাম্পাসেই থাকতাম ( উল্লেখ্য, সায়দিয়ার বাবা ছিলেন জাহাঙ্গীরনগরের ভূগোলের শিক্ষক। বিশ্ববিদ্যালয়ের উপাচার্য হিসেবে দায়িত্বও পালন করেন)। ক্যাম্পাসের মেয়ে-ছেলেরা মিলে আমরা একটা সাংস্কৃতিক অনুষ্ঠান করলাম। সেখানেই আমি দীনেশ দাসের “কাস্তেটা শাণ দিও বন্ধু” কবিতটির সাথে পরিচিত হই।এক অর্থে বিশ্ববিদ্যালয়ের বাম আন্দোলনের সাথেও আমার পরিচয় ঘটলো।